Einn milljarður evra safnaðist til styrktar Úkraínu á ársfundi Þróunarbanka Evrópu í vikunni. Útlit er fyrir að efnahagur landsins dragist saman um þrjátíu prósent á þessu ári vegna innrásar Rússa.
Fjármunir sem söfnuðust til styrktar Úkraínu á ársfundi Þróunarbanka Evrópu nema um einum milljarði evra. Sérfræðingar bankans áætla að efnahagur landsins dragist saman um þrjátíu prósent á árinu vegna innrásar rússneska hersins. Milljónir starfa hafa tapast.
Milljarðurinn kemur til viðbótar tveimur milljörðum sem Þróunarbankinn EBRD reiddi fram fljótlega eftir innrásina í febrúar. Odile Renaud-Basso, forstjóri bankans, greindi frá þessu á fundi með fréttamönnum í dag. Að hennar sögn hefur stofnunin að undanförnu metið fjárhagslegar byrðar úkraínska ríkissjóðsins af völdum innrásarinnar. Útlit er fyrir að efnahagur landsins dragist saman um þrjátíu prósent á þessu ári. Stjórnvöld í Kænugarði segjast þurfa á fimm milljarða dollara fjárhagsaðstoð að halda í hverjum mánuði til að vega á móti fjárlagahallanum sem stríðið veldur. Sergiy Marchenko fjármálaráðherra bað samfélag þjóðanna í gær um aðstoð við enduruppbyggingu landsins að stríðinu loknu. Að hans sögn getur ríkissjóður Úkraínu einungis staðið undir sextíu og tveimur prósentum af mánaðarlegum útgjöldum þegar kostnaður vegna hermála er frátalinn.
Fulltrúadeild Bandaríkjaþings samþykkti á þriðjudag að styrkja Úkraínu um fjörutíu milljarða dollara. Búist er við að fjárveitingin verði samþykkt í öldungadeildinni. Þegar það hefur gerst nemur fjárhagsaðstoð Bandaríkjanna við Úkraínu á hernaðarsviðinu og til mannúðaraðstoðar um 54 milljörðum dollara frá því að innrásin hófst.
Einn milljarður evra safnaðist til styrktar Úkraínu á ársfundi Þróunarbanka Evrópu í vikunni. Útlit er fyrir að efnahagur Úkraínu dragist saman um þrjátíu prósent á þessu ári vegna innrásar Rússa.